Република Србија

ГРАД ВРАЊЕ

КАБИНЕТ ГРАДОНАЧЕЛНИКА 

Број: 02-18/2014-18
Датум: 24.01.2014.год.

В р а њ е


На основу члана 1. и 3. Одлуке о установљењу новчане награде за најбољег радника у јавном сектору, број 02-17/2014-18 од 06.01.2014.године, Комисија за проглашење најбољег радника у јавном сектору, на седници одржаној дана 24.01.2014.године, донела је

О Д Л У К У

О ПРОГЛАШЕЊУ НАЈБОЉИХ РАДНИКА У ЈАВНОМ СЕКТОРУ

У 2013.ГОДИНИ

Члан 1.

У част свечаности обележавања 31.јануара – Дана града Врања, проглашавају се најбољи радници у јавном сектору  - Градској управи града Врања, јавним предузећима и јавним установама чији је оснивач град Врање, и то:
1. Слађана Стевановић,  ЈУ „Историјски архив“ Врање

          Слађана Стевановић је рођена у Врању,  где је завршила основну и Економску школу. Има укупно 25 година радног стажа. Радни однос у ЈУ „Историјски архив“ је засновала 01.10.2001.године, на пословима архивски помоћник – приправник. Након полагања стручног испита при Архиву Србије у Београду, 2002.године, стиче звање архивски помоћник. По добијању стручног звања распоређена је у Служби сређивања и обраде архивске грађе, где и данас ради. Послове на сређивању и обради архивске грађе, ради веома успешно и квалитетно, стално се усавршава из области архивистике. Због стеченог радног искуства и стручности, Комисија за доделу виших звања у архивској струци при Архиву Србије јој 2012. године додељује више звање «архивски помоћник прве врсте». У свом досадашњем раду успешно је средила и обрадила архивске фондове: Народни одбор – Јелашница (1946 – 1955), Дом народног здравља Врања (1953-1959), Градска поликлинника Врање (1960-1969), Туристички савез општине Врање (1969 – 1991). Тренутно ради на обради и сређивању архивског фонда Народни одбор среза масуричког – Сурдулица  (1944-1955), а овај фонд је категорисан у групу архивске грађе од великог значаја. Поред ових послова била је ангажована и на припреми изложби из фондова и збирки ове установе и то „Врањска Бања некад и сад“ и „Борино Врање“. Слађана Стевановић је показала пуну посвећеност послу, вредан је и одговоран радник.

2. Митић Ивица, ЈП „Водовод“ Врање

Митић Ивица у овом јавном предузећу ради од 1995.године, на пословима водоинсталатера. У досадашњем раду, спремно се хватао у коштац са свим радним задацима, показујући увек максималну стручност, одговорност и радну дисциплину. Његов рад, однос према послу и запосленима, али и изражени људски квалитети заслужују признање.

3. Слађан Цветковић, ЈП „Нови дом“ Врање

Рођен је 1966.године у Купининцу крај Врања. Основну школу завршио је у Прешеву, поседује уверење за самостално обављање занатске делатности. Од 2008.године ради у ЈП „Нови дом“, на пословима сервисера централног грејања за све котларнице. У свом, 12 година дугом радном стажу, радио је и у фирмама «Делишес» и «Хани-Промет». Слађан Цветковић  је одговоран, дисциплинован и професионалан радник, спреман за прековремени рад у случајевима хитних интервенција. Велики допринос је дао приликом повезивања Здравственог центра на даљински систем грејања.

4.  Цветковић Милош, ЈП „Скијалиште Бесна Кобила“

Рођен је 1987. године у Врању, основну школу завршио је у Кривој Феји, а средњу у Врању. Ожењен је и отац двоје деце. Након оснивања ЈП „Скијалиште Бесна Кобила“, засновао је радни однос на пословима „возача табача“. Одговоран је у свом послу, комуникативан, спреман да одговори сваком радном задатку, вредан радник, добар колега. Дао је велики допринос развоју Скијалишта.

5. Соњица Вељковић, ЈУ за спорт и рекреацију „Спортска хала“ Врање

Соњица Вељковић, ради у «Спортској хали» од самог оснивања 01.07.1989.године, на пословима одржавања хигијене. Њени радни задаци укључују одржавање хигијене у хали, базену током летњих месеци, као и одржавање спортског центра. Обављала је свој посао и када су у хали биле смештене избеглице из Хрватске и са Косова. Соњица Вељковић је одговоран радник, који поштује радну дисциплину и исказује самоиницијативност у обављању задатака.

6. Младеновић Дарко, ЈП „Управа Бање“

Младеновић Дарко, из Врањске Бање, радник је на одржавању зелених и парковских површина. Своје радне задатке несебично је извршавао својом дисциплином, одговорношћу и стручношћу. Поред својих редовних послова, у случајевима када је то било потребно, испуњавао је и друге радне обавезе из делокруга предузећа.

7. Стошић Србијанка, Градска општина Врањска Бања

Стошић Србијанка је од 2009.године запослена у Секретаријату за општу управу Градске управе града Врања на пословима заменик матичара, а од 2011.године у Општинској управној јединици Градске општине Врањска Бања, радном месту послови писарнице, са звањем референта. Више пута је похваљивана од стране непосредног руководиоца због своје одговорности, савесности, пожртвованости у извршавању својих, али и осталих радних задатака. Несебичност и позитивна енергија  чине је омиљеном у свом колективу, у коме представља узор и подршку својим колегама.

8. Јована Петровић, ЈУ „Центар за развој локалних услуга социјалне заштите“ Врање

Јована Петровић, дефектолог – специјални педагог, ради у Дневном боравку за децу са сметњама у развоју, од момента његовог оснивања. Максимално посвећена свом послу, стрпљива и толерантна, истовремено показује и ауторитет, због чега је деца обожавају, цене и поштују. Без обзира на менталне способности и потенцијале сваког детета, она се према њима односи са поштовањем, као себи равнима. Иновативна је, са израженом склоношћу ка тимском раду и смислом за организацију, што се одражава кроз резултате рада запослених у Дневном боравку. Јована Петровић је амбициозна, вредна и одговорна, са способношћу лаке трансформације у раду са децом. Родитељи деце верују да су иста сигурна и безбедна са њом. На послу је, поред своје пожртвованости, весела и насмејана, потпуно предана деци и колегама са којима ради. 

9. Јулијана Петковић, ЈУ „Центар за социјални рад“ Врање

Јулијана Петковић је рођена у Врању, а Вишу школу за социјалне раднике завршила је у Скопљу. Први пут је засновала радни однос 17.09.1979.године, у Центру за социјални рад,  где и данас ради. Радила је на пословима социјалног радника на свим категоријама до 2008., а од тада је у Служби за заштиту деце и младих. Њен рад је истински пример добре праксе, јер обезбеђује остваривање најбољег интереса корисника, у складу са професионалним стандардима и етиком.  Јулијана Петковић се континуирано стручно усавршава, хвата у коштац са највећим социјалним патологијама, поштује законске рокове за решавање предмета, креативно решава проблеме, успешно сарађује са различитим службама и организацијама у заједници. У 2013. години, у свим предметима у којима је вршен надзор од стране ресорног министарства, потврђен је стручни рад у складу са стандардима и законским регулативама. Све наведене карактеристике „крунисане“ су 35-то годишњим радним искуством.

10.  Милован Пешић, Предшколска установа „Наше дете“

Милован Пешић је рођен 27.07.1972.године у Пљевљима, у Црној Гори. Основну и средњу школу завршио је у свом родном граду. Бављење рукометом га доводи у Врање, где постаје голман Рукометног клуба Врање. Од стране тадашњег руководства, 1998.године, проглашен је најбољим спортистом Врања. Од 6.децембра 2001.године, ради у Предшколској установи на радном месту возача. За својих 12 година радног стажа испољио је пуну професионалност, захваљујући својој високој свести, труду и пожртвованости. Као професионалац, он је истовремено и колегијан, спреман на сарадњу, подршку колегама у сваком смислу, вредан, ажуран и поред својих здравствених тешкоћа.

11.   Убавка Ковчић, Градска управа града Врања
Убавка Ковчић засновала је радни однос у тада Општинској, а сада Градској управи града Врања, 2000.године, на пословима Градског већа и радних тела. Од самог почетка показала је изузетну професионалност, са посебним освртом на радну дисциплину и поштовање ауторитета, прецизност и преданост, које захтева динамично и одговорно радно место, али и истинску колегијалност и љубазност у комуникацији. Поменута професионалност и колегијалност се посебно истичу у светлу значаја органа као што је Градско веће, за град Врање, али и све остале органе и службе Градске управе.

12.  Дејан Стефановић, Градска управа града Врања
Дејан Стефановић засновао је радни однос у Општинској сада Градској управи града Врања, у марту 2000.године, на пословима возача. Он поседује све карактеристике које задато радно место захтева: одговорност, прецизност, стабилност,  поузданост и љубазност. О његовим квалитетима, такође довољно говори скоро 14 година службе без икаквих инцидената.

13.   Сунчица Ристић, Градска управа града Врања
Сунчица Ристић је рођена у Себеврању. Завршила је Економско-трговинску школу у Врању. Са радом у Градској (Општинској) управи у Врању почела је 16.06.1999.године, у Секретаријату за здравствену, социјалну, дечју, борачко-инвалидску заштиту и избеглице и привремено расељена лица на пословима збрињавања и смештаја интерно расељених лица са простора Косово и Метохија, у Прихватном центру „Спортска хала“, након егзодуса српског и осталог становништва из јужне српске покрајине. У овом Секретаријату је запослена и данас на пословима ликвидатора борачко-инвалидске заштите у оквиру којих врши исплату свих борачко-инвалидских принадлежности и ажурирање свих база података Министарства за рад и социјалну политику. Посебно се ангажовала и дала значајан допринос на реализацији пројеката изградње стамбених јединица за смештај избеглица и интерно расељених лица на територији града Врања и то: 15 стамбених јединица (дрвених кућа) са 30 станова у сарадњи са Комесаријатом за избеглице Републике Србије, УНХЦР-ом и партнером, немачком НВО “Daiakonia”, 1 стамбена јединица са 20 станова у сарадњи са Комесаријатом за избеглице Републике Србије, УНХЦР-ом и грчким партнером „Европска перспектива“, 3 стамбене јединице са 60 станова у сарадњи са Комесаријатом за избеглице Републике Србије, УНХЦР-ом и партнерима „Интерсос“ и „Хаусинг центар“. Учествовала је у изради и имплементацији Акционог плана за унапређење положаја избеглих и привремено расељених лица на територији града Врања 2009 – 2013. године. Ангажовала се и на реализацији пројекта „Преквалификацијом до посла – ново занимање нова шанса“ у оквиру ПБИЛД програма. Члан је Пројектног тима за откуп кућа са окућницом чији је партнер Делегација Европске уније у Србији. Секретар је Савета за управљање миграцијама и трајна решења града Врања. Према радним задацима се односи професионално, одговорно и колегијално. Веома је савесна у своме раду, тако да нема ни дана боловања, не користи право на годишњи одмор и нема прописано радно време. Удата је и мајка двоје деце.

Члан 2.


Одлука ступа на снагу даном доношења.








   ПРЕДСЕДНИК КОМИСИЈЕ








      Зоран Антић

